## Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

### NN 146/2012 (28.12.2012.), Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

MINISTARSTVO ZDRAVLJA

3163

Na temelju članka 15. stavka 2. podstavka 3. Zakona o hrani (»Narodne novine« broj 46/07, 84/08, 55/11), ministar zdravlja uz suglasnost ministra poljoprivrede donosi

PRAVILNIK

O IZMJENAMA I DOPUNAMA PRAVILNIKA O PLANU UZORKOVANJA I METODAMA ANALIZA ZA SLUŽBENU KONTROLU KOLIČINA OLOVA, KADMIJA, ŽIVE, ANORGANSKOG KOSITRA, 3-MONOKLORPROPANDIOLA I BENZO(A)PIRENA U HRANI

Članak 1.

U Pravilniku o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i benzo(a)pirena u hrani (»Narodne novine», broj 45/08) članak 1. mijenja se i glasi:

»Ovim Pravilnikom propisuju se metode uzorkovanja i analiza olova, kadmija, žive, anorganskog kositra, 3-monoklorpropandiola (u daljnjem tekstu: 3-MCPD) i policikličkih aromatskih ugljikovodika (u daljnjem tekstu: PAH) u svrhu provođenja službenih kontrola.«

Članak 2.

Ovaj Pravilnik sadrži odredbe koje su u skladu sa sljedećim aktima Europske unije:

– Uredba Komisije (EU) br. 836/2011 od 19. kolovoza 2011. o izmjenama Uredbe (EZ) br. 333/2007 o metodama uzorkovanja i analize za službene kontrole količina olova, kadmija, žive, anorganskog kositra, 3-monoklorpropandiola i benzo(a)pirena u hrani (SL L 215, 20. 8. 2011.).

Članak 3.

U Prilogu I. Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i benzo(a)pirena u hrani u točki 1.6. Pakiranje i prijenos uzoraka iza stavka 1. dodaje se stavak 2. koji glasi:

»Prilikom uzorkovanja hrane u svrhu analize PAH-ova, potrebno je, koliko god je moguće, izbjegavati plastične spremnike, koji mogu promijeniti koncentraciju PAH-ova u uzorku. Potrebno je koristiti inertne spremnike od stakla koji ne sadrže PAH-ove, koji na odgovarajući način štite uzorak od svijetla, kad god je to moguće. Uvijek kada je to moguće, potrebno je izbjegavati barem direktan kontakt uzorka s plastikom, npr. u slučaju uzoraka u krutom stanju zamatanjem uzorka u aluminijsku foliju prije stavljanja u spremnik za uzorke.«

Članak 4.

U Prilogu I. točka 2. Metode uzorkovanja mijenja se i glasi:

»2. METODE UZORKOVANJA

Velike se serije dijele na podserije pod uvjetom da se podserije mogu fizički odvojiti. Za proizvode koji se u prometu nalaze u velikim rasutim pošiljkama (rinfuza npr. žitarice) za podjelu serije na podserije primjenjuje se Tablica 1., a za ostale proizvode primjenjuje se Tablica 2. Uzimajući u obzir da masa serije ne predstavlja uvijek točan umnožak mase i broja uzoraka iz podserije, masa podserije može biti veća od navedene mase za najviše +20 %.

Tablica 1. PODJELA SERIJA NA PODSERIJE ZA PROIZVODE KOJI SE PRODAJU U RASUTIM POŠILJKAMA (RINFUZA)

|  |  |
| --- | --- |
| Masa serije (tona) | Masa ili broj podserije |
| ≥ 1500 | 500 t |
| > 300 i < 1500 | 3 potpošiljke |
| ≥ 100 i ≤ 300 | 100 t |
| <100 | - |

Tablica 2. PODJELA SERIJA NA PODSERIJE ZA OSTALE PROIZVODE

|  |  |
| --- | --- |
| Masa serije (tona) | Masa ili broj podserije |
| ≥ 15 | 15-30 t |
| < 15 | – |

Skupni uzorak mora težiti najmanje 1 kg ili 1 litru, osim u iznimnim slučajevima kad to nije moguće, npr. kada se uzorak sastoji od 1 pakiranja ili jedinice.

Najmanji broj pojedinačnih uzoraka koji se mora uzeti iz serije ili podserije naveden je u Tablici 3.

Tekući proizvodi u rasutoj pošiljci (u rinfuzi) neposredno prije uzorkovanja serija ili podserija moraju se dobro promiješati ručno ili mehaničkim sredstvima do mjere do koje to neće utjecati na kvalitetu proizvoda. U tom slučaju se pretpostavlja da će se kontaminanti ravnomjerno rasporediti kroz cijelu seriju ili podseriju. Stoga je za skupni uzorak dovoljno uzeti tri pojedinačna uzorka iz serije odnosno podserije.

Pojedinačni uzorci trebaju biti podjednake mase/ volumena. Masa/volumen pojedinačnog uzorka ne smije biti manja od 100 grama ili 100 ml, tako da masa skupnog uzorka bude najmanje 1 kg odnosno 1 l. Svako odstupanje od ovakvoga postupka mora se unijeti u zapisnik iz točke 1.7. ovoga Pravilnika.

Tablica 3. NAJMANJI BROJ POJEDINAČNIH UZORAKA KOJI SE UZIMAJU IZ SERIJE ILI PODSERIJE

|  |  |
| --- | --- |
| Masa ili volumen serije/podserije (kg ili L) | Najmanji broj pojedinačnih uzoraka koje treba uzeti |
| < 50 | 3 |
| ≥ 50 i ≤ 500 | 5 |
| > 500 | 10 |

Ako se serija ili podserija sastoji od pojedinačnih pakiranja ili jedinica, tada je broj pakiranja ili jedinica koji će se uzeti kao skupni uzorak dan u Tablici 4.

Tablica 4. BROJ PAKIRANJA ILI JEDINICA (POJEDINAČNIH UZORAKA) KOJI SE UZORKUJU ZA SKUPNI UZORAK, KAD SE SERIJA ILI PODSERIJA SASTOJI OD POJEDINAČNIH PAKIRANJA ILI JEDINICA

|  |  |
| --- | --- |
| Broj pakiranja ili jedinica u seriji/podseriji | Broj pakiranja ili jedinica koje treba uzeti |
| ≤ 25 | najmanje 1 pakiranje ili  jedinica |
| 26 – 100 | oko 5%, a najmanje 2  pakiranja ili jedinice |
| > 100 | oko 5%, a najviše 10 pakiranja ili jedinica |

Najveće dopuštene količine (u daljnjem tekstu: NDK) za anorganski kositar primjenjuju se na sadržaj svake limenke, ali iz praktičnih razloga potrebno je koristiti pristup skupnog uzimanja uzoraka. Ako je rezultat ispitivanja za skupni uzorak limenki manji od navedenog, ali blizu NDK za anorganski kositar, a sumnja se da je u pojedinim limenkama količina kositra veća od NDK, tada se mogu provesti daljnja ispitivanja.

Kada nije moguće provesti metodu uzorkovanja određenu u ovom poglavlju zbog neprihvatljivih komercijalnih posljedica (npr. zbog oblika pakiranja, oštećenja u seriji itd.) ili kad je praktički nemoguće primijeniti gore navedenu metodu uzorkovanja, može se primijeniti druga prihvatljiva metoda uzorkovanja pod uvjetom da ista osigurava dovoljnu reprezentativnost skupnog uzorka uzetog iz serije ili podserije i da je u cijelosti dokumentirana.

2.1. Posebne odredbe za uzorkovanje velikih riba koje dolaze u velikim serijama

Kada se uzorkuje serija ili podserija koja se sastoji od većih riba (svaka riba je mase veće od 1 kg), a serija ili podserija ima masu veću od 500 kg, pojedinačni uzorak se treba sastojati od središnjeg tijela ribe. Svaki pojedinačni uzorak treba težiti najmanje 100 g.

2.2. Uzorkovanje u maloprodaji

Uzorkovanje hrane u maloprodaji provodi se sukladno točki 2. ovoga Priloga.

Kada je nemoguće provesti metode uzorkovanja određene u točki 2. ovoga Priloga zbog neprihvatljivih komercijalnih posljedica (npr. zbog oblika pakiranja, oštećenja u seriji itd.) ili kad je praktički nemoguće primijeniti gore navedenu metodu uzorkovanja, može se primijeniti druga prihvatljiva metoda uzorkovanja pod uvjetom da ista osigurava dovoljnu reprezentativnost skupnog uzorka uzetog iz serije ili podserije i da je u cijelosti dokumentirana u zapisniku iz točke 1.7. ovoga Priloga.«

Članak 5.

U Prilogu II. u točki 2. Priprava uzoraka podtočka 2.2.1. mijenja se i glasi:

»2.2. Specifični postupci za pripravu uzorka

2.2.1. Specifični postupci za olovo, kadmij, živu i anorganski kositar

Analitičar mora osigurati da ne dođe do kontaminacije uzoraka tijekom priprave. Kad god je moguće, aparatura i oprema koje dolaze u kontakt s uzorkom ne smije sadržavati metale koji se određuju, odnosno mora biti izrađena od inertnih materijala, npr. plastike kao što je polipropilen, politetrafluoroetilen (PTFE) itd. Sav pribor mora se čistiti kiselinom kako bi se rizik kontaminacije sveo na minimum. Sve oštrice moraju biti izrađene od visokokvalitetnog nehrđajućeg čelika.

Za pripravu uzoraka mogu se koristiti i drugi zadovoljavajući specifični postupci koji su propisani u normi HRN EN 13804 »Namirnice – Određivanje elemenata u tragovima- Izvedbeni kriteriji, opća razmatranja i priprava uzorka«, ali i drugi postupci koji mogu biti jednako valjani.

U slučaju anorganskog kositra, valja pripaziti da sav uzorak bude u potpunosti otopljen jer uslijed hidrolize netopivih oblika u Sn (IV) oksida može doći do gubitaka.«

Članak 6.

U Prilogu II. u točki. 2. Priprava uzoraka podtočka 2.2.2. mijenja se i glasi:

»2.2.2. Specifični postupci za policikličke aromatske ugljikovodike

Analitičar mora osigurati da ne dođe do kontaminacije uzoraka tijekom priprave. Spremnici se moraju isprati sa acetonom visoke čistoće ili heksanom prije korištenja, kako bi se rizik kontaminacije sveo na minimum. Kad god je moguće aparatura i oprema koji dolaze u kontakt s uzorkom trebaju biti izrađeni od inertnih materijala, kao što su aluminij, staklo ili polirani nehrđajući čelik. Plastiku kao što je polipropilen ili PTFE treba izbjegavati budući da se analit može adsorbirati na te materijale.«

Članak 7.

U Prilogu II. u točki 3. Metode analize mijenjaju se slijedeće definicije i glase:

»HORRAT (\*)r« = Izračunana vrijednost RSDr podijeljena s vrijednošću RSDr koja je dobivena na temelju (izmijenjene) Horwitzove jednadžbe (\*\*), polazeći od pretpostavke da je r = 0,66 R.
\_\_\_\_\_\_\_\_

(\*) W. Horwitz, R. Albert, The Horwitz Ratio (HorRat): A Useful Index of Method Performance with Respect to Precision, Journal of AOAC International. (2006), 89(4), 1095-1109

(\*\*)M. Thompson, Recent trends in inter-laboratory precision at ppb and sub-ppb concentrations in relation to fitness for purpose criteria in proficiency testing, Analyst. (2000) 125(3), 385 – 551»

»HORRAT(\*)R = Izračunana vrijednost RSDR podijeljena s vrijednošću RSDR koja je dobivena na temelju Horwitzove jednadžbe (\*\*) (izmijenjene) (vidi točku C.3.3.1 (Napomene uz izvedbene kriterije)).

»u« = Sastavljena standardna mjerna nesigurnost određuje se odgovarajućim sastavljanjem standardnih nesigurnosti procjena ulaznih veličina(\*).

(\*\*\*) International vocabulary of metrology — Basic and general concepts and associated terms (VIM). Joint Committee for Guides in Metrology, Working Group 2 (JCGM/WG2), (2008) 200 www.bipm.org/utils/common/documents/jcgm/JCGM\_200\_2008.pdf«

Članak 8.

U Prilogu II. u točki 3. Metode analize podtočka 3.2. Opći zahtjevi mijenja se i glasi:

»3.2. Opći zahtjevi

Analitičke metode koje se koriste za potrebe ovoga Pravilnika moraju biti sukladne s odredbama iz Priloga II. Karakterizacija analitičkih metoda, Pravilnika o službenim kontrolama koje se provode radi verifikacije postupanja u skladu s odredbama propisa o hrani i hrani za životinje, te propisa o zdravlju i zaštiti životinja (»Narodne novine« broj 99/07 i 74/08). Metode analize za ukupni kositar prikladne su i za službenu kontrolu količina anorganskog kositra.

Za analizu olova u vinu, primjenjuju se metode i pravila koje je odredila OIV (\*) u skladu s člankom 31. Uredbe Vijeća (EZ) br. 479/2008 (\*\*) koje su transponirane u Pravilnik o kategorijama proizvoda od grožđa i vina, enološkim postupcima i ograničenjima (»Narodne novine« broj 114/10).
\_\_\_\_\_\_\_

(\*) Međunarodna organizacija za vinogradarstvo i vinarstvo

(\*\*) Uredba Vijeća (EZ) br. 479/2008 od 29. travnja 2008. o zajedničkom uređenju tržišta vinom i o izmjenama Uredbi (EZ) br. 1493/1999, (EZ) br. 1782/2003, (EZ) br. 1290/2005, (EZ) br. 3/2008 i o ukidanju Uredbi (EEZ) br. 2392/86 i (EZ) br. 1493/1999 (SL L 148, 6.6.2008., str. 1.).«

Članak 9.

U Prilogu II. u točki 3. Metode analize podtočka 3.3. Specifični zahtjevi mijenja se i glasi:

»3.3. Specifični zahtjevi

3.3.1. Izvedbeni kriteriji

Kada nije propisana specifična metoda za određivanje kontaminanata u hrani na razini Europske unije, laboratoriji mogu odabrati bilo koju validiranu metodu analize za određenu matricu pod uvjetom da odabrana metoda ispunjava specifične izvedbene kriterije iz Tablica 5., 6. i 7.

Preporučljivo je koristiti potpuno validirane metode (tj. metode validirane sudjelovanjem laboratorija u prikladnim shemama za testiranje kompetentnosti analitičkih laboratorija za odgovarajuću matricu, »collaborative trials») kad je to prikladno i moguće. Druge odgovarajuće validirane metode (npr. metode razvijene u laboratoriju (»in-house») za odgovarajuću matricu se također mogu koristiti pod uvjetom da ispunjavaju izvedbene kriterije iz Tablica 5., 6. i 7.

Za verifikaciju validirane metode razvijene u laboratoriju potrebno je koristiti prikladne certificirane referencijske materijale kad god je to moguće.«

Tablica 5. IZVEDBENI KRITERIJI ZA METODE ANALIZE ZA OLOVO, KADMIJ, ŽIVU I ANORGANSKI KOSITAR

|  |  |  |  |
| --- | --- | --- | --- |
| Parametar | Kriterij | | |
| Primjenjivost | Hrana određena Pravilnikom o najvećim dopuštenim količinama određenih kontaminanata koji se mogu nalaziti u hrani | | |
| Specifičnost | Bez spektralnih interferencija ili utjecaja matrice | | |
| Ponovljivost (RSDr) | HORRATr vrijednosti manje od 2 | | |
| Obnovljivost (RSDR) | HORRATR vrijednosti manje od 2 | | |
| Iskorištenje | Primjenjuju se odredbe točke 4.2. ovoga Priloga | | |
|  | Anorganski kositar | Olovo, kadmij, živa | |
|  |  | Najveća dopuštena količina (NDK)< 0,100 mg/kg | Najveća dopuštena količina (NDK)≥ 0,100 mg/kg |
| Granica detekcije (GD) | ≤ 5 mg/kg | ≤ jedna petina od NDK | ≤ jedne desetine od NDK |
| Granica kvantifikacije (GK) | ≤ 10 mg/kg | ≤ dvije petine od NDK | ≤ jedne petine od NDK |

Tablica 6. IZVEDBENI KRITERIJI ZA METODE ANALIZE ZA 3-MCPD

|  |  |
| --- | --- |
| Parametar | Kriterij |
| Primjenjivost | Hrana određena Pravilnikom o najvećim dopuštenim količinama određenih kontaminanata koji se mogu nalaziti u hrani |
| Specifičnost | Bez spektralnih interferencija ili utjecaja matrice |
| Slijepa proba uzorka | Manje od GD |
| Ponovljivost (RSDr) | 0,66 puta RSDR kako je dobivena iz (izmijenjene) Horwitzove jednadžbe |
| Obnovljivost (RSDR) | Dobivena iz (izmijenjene) Horwitzove jednadžbe |
| Iskorištenje | 75-110% |
| Granica detekcije (GD) | ≤ 5 μg/kg (izraženo na suhu tvar) |
| Granica kvantifikacije (GK) | ≤ 10 μg/kg (izraženo na suhu tvar) |

Tablica 7. IZVEDBENI KRITERIJI ZA METODE ANALIZE ZA POLICIKLIČKE AROMATSKE UGLJIKOVODIKE

Četiri policiklička aromatska ugljikovodika na koje se ovi kriteriji odnose su: benzo(a)piren, benz(a)antracen, benzo(b)fluoranten i krizen.

|  |  |
| --- | --- |
| Parametar | Kriterij |
| Primjenjivost | Hrana određena Pravilnikom o najvećim dopuštenim količinama određenih kontaminanata koji se mogu nalaziti u hrani |
| Specifičnost | Bez spektralnih interferencija ili utjecaja matrice, provjera slijepe probe uzorka |
| Ponovljivost (RSDr) | HORRATr vrijednosti manje od 2 |
| Obnovljivost (RSDR) | HORRATR vrijednosti manje od 2 |
| Iskorištenje | 50-120% |
| Granica detekcije (GD) | ≤ 0,30 μg/kg za svaki od četiri PAH-a |
| Granica kvantifikacije (GK) | ≤ 0,90 μg/kg za svaki od četiri PAH-a |

Napomene uz izvedbene kriterije:

Horwitzova jednadžba (\*) (za koncentracije 1,2 × 10-7 ≤ C ≤ 0,138) i izmijenjena Horwitzova jednadžba (\*\*) (za koncentracije C < 1,2 × 10-7) su općenito jednadžbe za preciznost koje ne ovise o analitu i matrici, ali isključivo ovise o koncentraciji za većinu rutinskih metode analize.

Izmijenjena Horwitzova jednadžba za koncentracije C < 1,2 × 10-7

RSDR = 22%

u kojoj je:

– RSDR relativno standardno odstupanje izračunano iz rezultata dobivenih u uvjetima obnovljivosti ![](dodatni/424231.jpg)

– C maseni udjel (tj. 1 = 100g/100g, 0,001 = 1 000 mg/kg). Horwitzova jednadžba primjenjuje se za koncentracije C < 1,2 × 10-7.

Horwitzova jednadžba za koncentracije1,2 x 10-7 ≤ C ≤ 0,138:

RSDR = 2C(-0,15)

u kojoj je:

– RSDR relativno standardno odstupanje izračunano iz rezultata dobivenih u uvjetima obnovljivosti ![](dodatni/424232.jpg)

– C maseni udjel (tj. 1 = 100g/100g, 0,001 = 1 000 mg/kg). Horwitzova jednadžba primjenjuje se za koncentracije 1,2 × 10-7 ≤ C ≤ 0,138.
\_\_\_\_\_\_

(\*) W. Horwitz,  L.R. Kamps, K.W. Boyer, Quality assurance in the analysis of foods and trace constituents, J Assoc Off Anal Chem. (1980), 63(6), 1344-54

(\*\*)M. Thompson, Recent trends in inter-laboratory precision at ppb and sub-ppb concentrations in relation to fitness for purpose criteria in proficiency testing, Analyst. (2000) 125(3), 385 – 551

Članak 10.

U Prilogu II. u točki 3. Metode analize podtočka 3.4. Pristup »prikladnost za svrhu« (eng. Fitness for purpose) mijenja se i glasi:

»3.4. Pristup »prikladnost za primjenu« (eng. Fitness for purpose)

Za validaciju metoda razvijenih u laboratoriju, alternativno se može primijeniti pristup »Prikladnost za primjenu« kako bi se procijenila valjanost metode analize za službene kontrole. Valjane metode za službenu kontrolu moraju davati rezultate za standardnu mjernu nesigurnost koje su manje od najveće standardne mjerne nesigurnosti izračunate navedenom formulom.

![](dodatni/424233.jpg)

gdje je:

Uf je najveća standardna mjerna nesigurnost (μg/kg);

GD je granica detekcije metode (μg/kg);

C je relevantna koncentracija (μg/kg)

α je numerički faktor koji se koristi ovisno o vrijednosti C. Vrijednosti koje se koriste dane su u Tablici 8.

Tablica 8. NUMERIČKE VRIJEDNOSTI ZA KONSTANTU α OVISNO O RELEVANTNOJ KONCENTRACIJI

|  |  |
| --- | --- |
| C (μg/kg) | α |
| ≤ 50 | 0,2 |
| 51-500 | 0,18 |
| 501-1 000 | 0,15 |
| 1 001-10 000 | 0,12 |
| > 10 000 | 0,1 |

Analitičar će uzeti u obzir »Izvješće o odnosu između analitičkih rezultata, mjerne nesigurnosti, korekcije za iskorištenje i odredbe EU zakonodavstva o hrani i hrani za životinje (»Report on the relationship between analytical results, measurment uncertainty, recovery factors and the provision of EU food and feed legislation, with particular reference to community legislation concerning«)(\*).«(\*\*).
\_\_\_\_\_\_\_

(\*) M. Thompson and R. Wood, Using uncertainty functions to predict and specify the performance of analytical methods, Accred. Qual. Assur. (2006), 10(9), 471-478

(\*\*)http://ec.europa.eu/food/food/chemicalsafety/contaminants/report sampling\_analysis\_2004\_en.pdf

Članak 11.

U Prilogu II. u točki 4. Izvješćivanje točke 4.2. i 4.3. mijenjaju se i glase:

»4.2. Izračuni iskorištenja

Ako se u analitičkoj metodi primjenjuje ekstrakcija rezultat se mora korigirati za iskorištenje. U tom slučaju mora se navesti postotak iskorištenja.

Ako se u analitičkoj metodi ne primjenjuje ekstrakcija (npr. kod metala), rezultat se ne mora korigirati za iskorištenje ako je korišten prikladni certificirani referencijski materijal koji pokazuje da je dobivena certificirana koncentracija unutar granica mjerene nesigurnosti (tj. velika točnost mjerenja). U slučaju da je rezultat izražen bez korekcije za iskorištenje, to treba biti navedeno.

4.3. Mjerna nesigurnost

Rezultati analize prikazuju se kao x +/- U gdje je x rezultat, a U je proširena mjerna nesigurnost, uz faktor pokrivanja 2 čime se dobiva razina pouzdanosti od 95% (U = 2u).

»Analitičar će uzeti u obzir »Izvješće o odnosu između analitičkih rezultata, mjerne nesigurnosti, faktora iskorištenja i odredaba EU zakonodavstva o hrani i hrani za životinje; (»Report on the relationship between analytical results, measurment uncertainty, recovery factors and the provision of EU food and feed legislation, with particular reference to community legislation concerning«)(\*).
\_\_\_\_\_\_

(\*)http://ec.europa.eu/food/food/chemicalsafety/contaminants/report-sampling\_analysis\_2004\_en.pdf«

Članak 12.

U nazivu Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i benzo(a)pirena u hrani (»Narodne novine« broj 45/08) riječ: »benzo(a)pirena« zamjenjuje se riječima: »policikličkih aromatskih ugljikovodika«.

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/12-02/143

Urbroj: 534-10-1-1-1/2-12-01

Zagreb, 15. studenoga 2012.

Ministar

prof. dr. sc. Rajko Ostojić, dr. med., v. r.

146 28.12.2012 Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

146 28.12.2012 Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

146 28.12.2012 Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

146 28.12.2012 Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

146 28.12.2012 Pravilnik o izmjenama i dopunama Pravilnika o planu uzorkovanja i metodama analiza za službenu kontrolu količina olova, kadmija, žive, anorganskog kositra, 3-monoklorpropandiola i bezno(a)pirena u hrani

Pravilnik, NN 146/2012-3163
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)